ปกติรูขุมขนจะมีขน 1-2 เส้น บางรูก็มี 3 เส้น แต่รูขุมขนที่หัวเข่าทั้งสองข้างมักจะอุดตันจนมีขนเป็น 10-20 เส้นเลยค่ะ เหมือนมันแทงขึ้นมาไม่ได้ ตอนที่มีไม่กี่เส้นก็จะดูคล้ำๆ แต่บีบไม่ออก แกะก็ไม่ออก เหมือนอยู่ลึก สุดท้ายพอมีขนมากๆ เข้า บางครั้งก็จะอักเสบ บางครั้งก็ไม่อักเสบแต่สะกิดแล้วเจ็บนิดๆ แล้วสุดท้ายถึงบีบเค้นออกมาได้ (บริเวณนั้นๆ จะมีลักษณะ hyperpigment ไปแล้ว อาจจะจากการแกะ/บีบบ่อยๆ ไม่แน่ใจ มีประมาณ 2-3 จุดที่หัวเข่าทั้งสองข้าง) เป็นมานานกว่า 2 ปีแล้วค่ะ สงสัยว่าจำเป็นต้องไปพบแพทย์ไหมคะ หรือถ้าอยากจะแก้สามารถไปเลเซอร์ได้ไหมคะ
สวัสดีค่ะ การที่สังเกตเห็นรูขุมขนที่เข่ามีขนเยอะ ดูเหมือนมีการอุดตัน มีสีดำกว่าปกติร่วมด้วยนั้น อาจจะเกิดมาจาก รูขุนขนที่อุดตันเป็นจุดดำๆ คล้ายกับหนังไก่ เกิดได้ในคนที่มีภาวะภูมิแพ้ผิวหนังอยู่เดิม อาจพบที่บริเวณอื่นๆของร่างกายเช่นต้นแขน ต้นขาได้ สาเหตุอื่นๆเช่น รูขุมขนอักเสบ มักสัมพันธ์กับการไปโกนขนมาก่อนหน้านี้ หรือการใช้สารที่ก่อให้เกิดการระคายเคืองหรือเกิดการแพ้ร่วมด้วย การติดเชื้อราหรือเชื้อแบคทีเรียที่ผิวหนัง เป็นต้นหากเป็นแค่รูขุมขนที่อุดตันเป็นจุดดำๆนั้น การรักษาอาจใช้เป็นครีมให้ความชุ่มชื้นหรือเป็นครีมชนิดที่ช่วยผลัดเซลล์ผิวออกไปให้เร็วขึ้นคล้ายกับการลอกผิวในชั้นตื้น เช่น ยูเรีย ซาลิซิลิกเอซิด (salicylic acid) แต่หากมีการอักเสบหรือติดเชื้อร่วมด้วยก็อาจจะต้องได้รับยาแก้อักเสบทาเฉพาะที่ภายใต้การดูแลของแพทย์ต่อไป เรื่องการทำเลเซอร์ต้องพิจารณาจากการตรวจร่างกายจริงก่อนว่าปัญหาอยู่ที่ใด ถ้าเป็นเรื่องขนมีเลเซอร์กำจัดขนแต่จะไม่ช่วยเรื่องจุดดำๆที่มี จุดดำถ้าเป็นตามหลังการอักเสบก็อาจจะค่อยๆหายไปเองได้ควรไปพบแพทย์เพื่อตรวจประเมินจริง หากมีความกังวลใจมาก ไม่ไปแกะหรือไม่ไปบีบบ่อยๆ รักษาความสะอาดบริเวณผิวหนังตรงนั้นให้ดี